text: Masser af kriminelle fanget i politiets net
  16 december 2010 kl. 12.03
  Sydøstjyllands Politi har rejst over 80 sigtelser for narkokriminalitet, indbrud, våbenbesiddelse og andre straffelovsovertrædelser. 17 er blevet anholdt.
  Det blev resultatet af en samlet aktion mod rockerbander, indbrudstyve og østkriminelle i det seneste døgn. Politiet slog til på en række adresser i Billund, Vejle, Horsens, Fredericia og Kolding.
  Kun i Fredericia gik politiet efter rockere. I de andre byer var aktionen rettet mod indbrudstyve og østkriminelle.
  Udover sigtelserne og anholdelserne stødte politiet på andre kriminelle forhold, som skal efterforskes nærmere.
  Sydøstjyllands Politi mener, at resultatet har været så udbytterigt, at politiet vil gennemføre lignende aktioner i fremtiden.
  